Ebola-skrik by Potchefstroom-hospitaal - Maroela Media
Tebogo Lekgethwane, 'n woordvoerder van die provinsie se departement van gesondheid, het Donderdag aan Maroela Media bevestig die stap was slegs 'n voorsorgmaatreël totdat meer inligting oor die pasiënt beskikbaar was. Hy het gesê die kwarantyn is intussen opgehef.
"Die man is opgeneem nadat hy gekla het van hoë koors, tamheid en 'n hoes," het Lekgethwane gesê. "Hy het simptome van hemorragiese koors gehad en is geïsoleer terwyl bloedtoetse gedoen is."
Lekgethwane het gesê infeksiebeheermaatreëls is verskerp en die man en die personeel is onder kwarantyn geplaas totdat die uitslag van sy toetse ontvang is.
"Volgens die man se verslag is hy van 'n plaaslike landbougemeenskap en het hy nie na enige Afrika-lande gereis nie. Hy kon dus nie die ebola-virus opgedoen het nie."
Die man is intussen na die Tshepong-hospitaal in Klerksdorp oorgeplaas, wat as 'n ebola-behandelingsentrum in die provinsie geïdentifiseer is. Die man gaan verdere behandeling daar ontvang en waargeneem word.
Die ongevalle-eenheid by die Potchefstroom-hospitaal is ontsmet en alle bedrywighede het na normaal teruggekeer.